DA De Europæiske Fællesskabers Tidende L 167/54

RÅDETS DIREKTIV

af 18. juni 1987

om godkendelse af racerent aviskvæg til avlsbrug

(87/328/EØF)

RÅDET FOR DE EUROPÆISKE FÆLLESSKABER HAR —

under henvisning til traktaten om oprettelse af Det europæiske økonomiske Fællesskab,

under henvisning til Rådets direktiv 77/504/EØF af 25. juli 1977 om racerent avlskvæg (1), senest ændret ved forordning (EØF) nr. 3768/85 (2), særlig artikel 3,

under henvisning til forslag fra Kommissionen, og

ud fra følgende betragtninger :

Formålet med direktiv 77/504/EØF er gradvis et frigøre samhandelen inden for Fællesskabet med racerent avlskvæg; med henblik herpå er det nødvendigt med en yderligere harmonisering med hensyn til godkendelse af sådanne dyr og deres sæd til avlsbrug ;

med henblik herpå bør det undgås, at nationale bestemmelser vedrørende godkendelse af racerent avlskvæg og sæd herfra til avlsbrug kommer til at forbyde, begrænse eller hindre samhandelen inden for Fællesskabet, hvad enten der er tale om naturlig bedækning eller kunstig sædoverføring ;

der må ikke foreligge noget forbud eller nogen begrænsning for anvendelse af racerent hunkvæg til avlsbrug ;

kunstig sædoverføring er en vigtig teknik for udbredelsen af bedre avlsdyr og dermed for forbedring af kvægbestanden ; i den forbindelse bør det imidlertid undgås, at arveanlæggene forringes, navnlig for så vidt angår handyr til avl, der skal frembyde sikkerhed for deres genetiske værdi og for at være fri for arvelige fejl ;

med henblik herpå er det nødvendigt at skelne mellem godkendelse til kunstig sædoverføring af racerene tyre og sæd herfra, som har gennemgået alle de officielle prøver, der kræves for deres race i en medlemsstat, og godkendelse af tyre og sæd herfra, der kun godkendes med henblik på afprøvning ;

det er hensigtsmæssigt at fastlægge en fremgangsmåde til at løse særlige problemer, som måtte opstå med hensyn til fortolkning af prøveresultaterne ;

bestemmelser om, at sæd skal komme fra en officielt godkendt tyrestation, frembyder den nødvendige sikkerhed for virkeliggørelsen af dette mål ;

det er ønskeligt, at racerene tyre og sæd herfra identificeres ved blodtypeanalyser eller andre passende metoder ;

det er hensigtsmæssigt at udpege visse organer, som skal deltage i arbejdet med at gøre prøvemetoderne ensartede og i vurderingen af afprøvningsresultaterne ;

på baggrund af de nuværende forhold i Spanien og Portugal er det nødvendigt at foreskrive en supplerende frist for gennemførelsen af dette direktiv —

UDSTEDT FØLGENDE DIREKTIV :

Artikel 1

Medlemsstaterne sørger for, at godkendelsen af racerene hundyr til avlsbrug og af racerene tyre til naturlig bedækning ikke forbydes, begrænses eller hindres, dog med forbehold af de veterinærpolitimæssige bestemmelser.

Artikel 2

1. En medlemsstat kan ikke forbyde, begrænse eller hindre :

— godkendelse med henblik på officiel afprøvning af racerene tyre eller anvendelse af sæd fra disse i de mængder, som er nødvendige for, at godkendte organisationer eller sammenslutninger kan foretage disse officielle prøver ;

— godkendelse til kunstig sædoverføring på sit område af racerene tyre eller anvendelse af sæd fra disse, såfremt tyrene er godkendt til kunstig sædoverføring i en medlemsstat efter prøver, som er udført i overensstemmelse med afgørelse 86/130/EØF (3).

2. Giver anvendelsen af stk. 1 anledning til uoverensstemmelser, navnlig med hensyn til fortolkningen af prøveresultaterne, har de herfor ansvarlige ret til at indhente udtalelse fra en sagkyndig.

Under hensyn til den sagkyndiges udtalelse kan der på anmodning af en medlemsstat træffes foranstaltninger i henhold til fremgangsmåden i artikel 8 i direktiv 77/504/ EØF.

3. De almindelige gennemførelsesbestemmelser til stk. 2 fastsættes efter fremgangsmåden i artikel 8 i direktiv 77/504/EØF.

Artikel 3

Medlemsstaterne drager omsorg for, at der som betingelse for anvendelse af racerene tyre og af sæd fra disse, jf. artikel 2, kræves identifikation af disse tyre i form af blodtypebestemmelse eller efter en anden metode, som fastsættes efter fremgangsmåden i artikel 8 i direktiv 77/504/ EØF.

Artikel 4

Med henblik på samhandelen inden for Fællesskabet drager medlemsstaterne omsorg for, at den i artikel 2 nævnte sæd udtages, behandles og opbevares på en officielt godkendt tyrestation.

Artikel 5

Rådet, som træffer afgørelse med kvalificeret flertal på forslag af Kommissionen, udpeger et eller flere referenceorganer, som skal deltage i arbejdet med at gøre prøvemetoderne ensartede og i vurderingen af prøveresultaterne.

Artikel 6

Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. januar 1989. De underretter straks Kommissionen herom.

Kongeriget Spanien og republikken Portugal har dog en yderligere frist på tre år til at efterkomme direktivet.

Artikel 7

Dette direktiv er rettet til medlemsstaterne.

Udfærdiget i Luxembourg, den 18. juni 1987. På Rådets vegne P. DE KEERSMAEKER Formand

(1) EFT nr. L 206 af 12. 8. 1977, s. 8.

(2) EFT nr. L 362 af 31. 12. 1985, s. 8.

(3) EFT nr. L 101 af 17. 4. 1986, s. 37.